Document ID: 32012R0472

REGULAMENTUL (UE) NR. 472/2012 AL COMISIEI
din 4 iunie 2012
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea esterilor glicerici din rășini lemnoase (E 445) pentru imprimarea pe produsele de cofetărie drajeificate
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Lista respectivă poate fi modificată în conformitate cu procedura prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
(3)
În conformitate cu articolul 3 alineatul (1) din Regulamentul (CE) nr. 1331/2008, lista de aditivi alimentari a Uniunii poate fi actualizată, fie la inițiativa Comisiei, fie în urma unei cereri.
(4)
O cerere de autorizare a utilizării esterilor glicerici din rășini lemnoase (E 445) ca emulsifiant pentru imprimarea pe produse de cofetărie drajeificate a fost depusă și a fost pusă la dispoziția statelor membre.
(5)
Preparatele de coloranți alimentari disponibile în prezent care sunt utilizate pentru imprimarea pe produsele de cofetărie drajeificate nu conferă o calitate suficientă pentru imprimarea textelor, siglelor și imaginilor. Activitățile de cercetare și dezvoltare au constatat că utilizarea esterilor glicerici din rășini lemnoase (E 445) ca emulsifiant în preparatele de coloranți alimentari pe bază de apă îmbunătățește capacitatea de amestecare și integritatea ingredientelor, ducând la un preparat mai omogen care asigură proprietăți bune de fixare și de acoperire. Aceasta facilitează imprimarea unor texte de înaltă calitate și a unor imagini cu rezoluție mare pe produsele de cofetărie drajeificate personalizate și/sau promoționale destinate unor ocazii festive.
(6)
Raportul Comisiei privind doza dietetică de aditiv alimentar în Uniunea Europeană (3) a concluzionat că nu era necesară o examinare suplimentară a esterilor glicerici din rășini lemnoase (E 445), deoarece doza teoretică bazată pe ipoteze prudente privind consumul alimentar și utilizarea aditivilor (nivelul 1) nu a depășit doza zilnică acceptabilă. Valoarea dozei zilnice acceptabile a fost stabilită la 19 iunie 1992 de Comitetul științific pentru alimentație (4). Consumul suplimentar determinat de noua utilizare pentru imprimarea pe produse de cofetărie drajeificate nu contribuie în mod semnificativ la consumul global. Prin urmare, este adecvat să se permită utilizarea esterilor glicerici din rășini lemnoase (E 445) ca emulsifiant pentru imprimarea pe produse de cofetărie drajeificate.
(7)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară, în scopul de a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății oamenilor. Întrucât autorizarea utilizării esterilor glicerici din rășini lemnoase (E 445) ca emulsifiant pentru imprimarea pe produse de cofetărie drajeificate constituie o actualizare a respectivei liste, care nu este susceptibilă de a avea un efect asupra sănătății umane, nu este necesar să se solicite avizul Autorității Europene pentru Siguranța Alimentară.
(8)
În conformitate cu dispozițiile tranzitorii din Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului prin stabilirea unei liste a Uniunii a aditivilor alimentari (5), anexa II privind stabilirea listei Uniunii a aditivilor alimentari autorizați pentru utilizarea în produsele alimentare și condițiile de utilizare se aplică de la 1 iunie 2013. Pentru a permite utilizarea esterilor glicerici din rășini lemnoase (E 445) pentru imprimarea pe produse de cofetărie drajeificate înainte de data respectivă, este necesar să se specifice o dată anterioară de aplicare cu privire la această utilizare a respectivului aditiv alimentar.
(9)
Prin urmare, anexa II la Regulamentul (CE) nr. 1333/2008 ar trebui modificată în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 iunie 2012.

Labels: 0
3
17